نفسدن دۆشمۆش Breathless
فیلمین آدی: نفسدن دۆشمۆش Breathless / ۱۹۶۰/ اؤلکه: فرانسه/ یؤنتمن: ژان لوک گوْدار/ اوْیونچولار: ژان پوْل بلموْندوْ، جین سیبیرگ، دانیئل بوْلاژه، ژان پیئر مئلویل و...
📽🎬📽️🎬📽️
فیلمین اؤزهتی:
همفری بوگارتا وورغون اوْلان، ماشین اوْغروسو، میشئل ایتالیایا گئتمک رؤیاسیندادیر. اوْ بو یوْلدا بیر ماشین اوْغورلاییر. یوْلدا آردیجا گئدن بیر پوْلیس مامورویلا درگیر اوْلوب اوْنو اؤلدۆردۆکدن سوْنرا پاریسه قاچاق دۆشۆر. میشئل اوْنا وورغون اوْلان پاتریشیا آمریکالی یوْلداشین گؤرۆر. میشئل ایتالیایا قاچا بیلمهلری اۆچۆن بیر یئردن پارا تاپماغا چالیشیر. آرد آردا اوْغرولوق ائدیر، هر یئره باش چکیر و...
گیریش:
۱۹۶۰-لار آوروپا و دۆنیا سینئماسینا ان اؤنملی ایللردن ساییلیر. بو ایلده اۆز وئرن اوْلایلار سینئما پردهلرینده بیر دئوریم یاراتدی. هله ده کی وار بیز اوْ ایلدن یارانان دالغانین ائتکیسین دانا بیلمهریک. گوْدارین ایلک فیلمی اوْلان نفسدن دۆشمۆش سینئمانین فوْرم دۆنیاسیندا درین بیر دهییشیم یاراتدی. اینسانلارین یاشاملارینداکی آنیلاری سینئما پردهسینه داشیدی. و بئلهلیکله سینئمانین یئنی دالغاسینی بیزلره سوندو. (تقدیم ائتدی)
البته اوْ بو یوْلدا تک دئییلدی. فئدریکوْ فیلئینی، آنتوْنیوْنی، تروْفو کیمیلری ده اوْنا اؤز تایسیز اثرلری ایله بو یوْلون گئنیشلنمهسینده یاردیمچی اوْلدولار. کایه دو سینئمادان گلیشیب ادبی روحلو فیلملردن جانا گلمیش فرانسهنین یئنی دالغاچیلاری سانکی سینئمایا یئنی بیر روح باغیشلادیلار. بونلارین اثرلرینده گۆندهلیک یاشام تصویره چکیلیر. اینسانلار اؤز یاشاملارینداکی یاشادیقلاری اوْلایلاری سینئمانین پردهسینده ایزلهمهیه باشلادیلار.
فیلمه گؤره:
بیر اؤزل هنجارسیزلیقلا نظمسیزلیک وار فیلمده. بو باغیمسیزلیلیغی بیز هم کاراکتئرلرین گؤرۆنۆمۆنده گؤرۆرۆک، همی ده فیلمین ریوایتینده. سانکی اوْنلارین هئچ بیر نسنهیه باغلیلیقلاری یوْخدور. ائیلهجه ده فیلمین ریوایتی مکان و زاماندان باغیمسیز اوْلاراق هئچ بیر باغلیلیق داشیماییر.
میشئل اؤز رؤیالاریلا، اؤز یاشام طرزی ایله یاشاییر، پاتریشیا ایسه اؤزۆ ایله نئتلشمهمیش بیر دورومدا سۆرۆنۆر.
کاراکتئرلرین اؤز ایچ وورنوخمالاری سوْنوجوندا، دیراماتیزه بیر فضادا، جینایی اوْلایلار دا گؤرۆنۆر، سئوگیسل آنلار دا یاشانیلیر. فیلمین سوْن سئکانسی پاتریشیانین گؤردۆیۆ ایش ایله داها ایزلهمهلی، داها دارتیشیلمالی اوْلور. فیلمده قادین مسئلهسی و یؤنتمنین توْپلومدا قادینین قازاندیغی قوْنوما الیشدیرل یاناشماسینا شاهید اوْلوروق. آمئریکا قادینی ایله فیرانسیس قادینلاری موقاییسه اوْلونور. پاتیرشیانی بیر ایدهآلیست کیمی تصویره چکیر و بو ایدهآلیسمی نقد ائدیر. سانکی فیلم سوْن سئکانسدا دئییلن: «سن گئرچکدن هرزهسن!» سؤزۆنۆ دئمک اۆچۆن دۆزلدیگی، ایزلهییچینین بئینینده یووا سالیر.
@turkcesinema
#فیلم_تانیتیمی
فیلمدن بیر دیالوْگ:
پاتریشیا: چوْخ پیسدیر!
میشئل: نمنه؟
پاتریشیا: آداملاری ساتماق!
میشئل: یوْخ نوْرمالدیر! ساتقینلار ساتار، اوْغرولار چالار، قاتیللر اؤلدۆررلر، وورغونلار ایسه سئورلر!
© Breathless
-
- ۹۷/۰۷/۱۲
ara_Arab azb_Arab tha_Thai azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab hat_Latn pes_Arab azb_Arab azb_Arab prs_Arab azb_Arab azb_Arab gle_Latn unk unk